钦定古今图书集成/理学汇编/字学典/第076卷 > 《明董其昌容台集》 > 法书真迹
## 钦定古今图书集成/理学汇编/字学典/第076卷 > 《明董其昌容台集》 > 法书真迹

予曾有右军《行穰帖》真迹十五字，是十七帖一种，及
武林杨侍御自安福传来唐摹《绝交书》，纸墨用笔，与
《行穰帖》同。彦京为予勒石，因识之。

谢惠连墨迹，新都汪氏所藏，予令人摹勒入《戏鸿堂
帖》中。

《破邪论》是唐人小楷，与柳诚悬《清净经》并是真笔，一
见之义兴吴光禄家摹刻《戏鸿堂帖》中。

壬辰九月，过嘉禾，所见有褚摹《兰亭》、徐季海《少林诗》，
颜鲁公《祭濠州伯父文》，槁赵文敏《道德经》，小楷，皆真
墨也。

予昔于宋光禄见《永师千文》，后有“永师押字薛绍彭
收藏”印。

《曹娥碑》真迹卷有高宗跋，是北宋物。元文宗命柯九
思鉴定御府书画，因赐之，以旌其劳。在娄江王文肃
公家。

《灵飞六甲经》，锺绍京书，有宋徽宗标题，后有倪云林、
虞伯生跋。海宁陈太常次公所藏。

《黄庭外景经》真迹，与《内景经》同一绢素，同一笔法。又
有云是宋高宗临者，在吴江吴宪副家。

顾恺之《女史箴》，不全本。在嘉禾项氏。

行书《兰亭》序，褚河南临，澄心堂纸，米元章跋，在海宁
陈家，阙三行。

《兰亭褚临墨迹》绢本，王弇州家藏，复归新都汪太学，
有米元章小行楷跋，今在广陵。

《兰亭》，《唐标》第七本。绢素奕奕，无题跋，亦似褚笔，今在
新都王氏书画舫。

大令《东山松帖》真迹，《送梨帖》真迹，皆曾见之，今不知
归何人。

颜鲁公《送刘太冲序》，绿笺书，北京国学刻石，真迹奇
宕，为辽东李帅所藏。

颜鲁公《祭季明文》真迹，鲜于伯机所藏，跋云：“吾家无
第一，天下无第二。”在新都吴太学家，停云馆所刻，乃
米临予刻之《戏鸿堂帖》者是也。

丁丑三月，过京口，访张太学修羽，出所藏《杨少师真
迹》，赏玩弥日。

项晦伯家，有赵文敏书《汲黯传》，小楷特为遒媚，与本
家笔不类。

东坡先生书《养生论》真迹一卷，是靖江朱光禄所藏，
后为河南俞中舍购去。今吴中多双钩伪迹，乃从我
家《戏鸿堂帖》摹出。

予在长安得赵伯驹画“老姥授《阴符图》”，及游白岳，见
赵子昂书《阴符》小楷，并置箧中。

“《清净经》，苏门高子业家藏，今归义兴吴光禄丞澈”，如
宋拓精妙，下真迹一等耳。

柳诚悬有小楷《清净经》，予摹于海上，潘光禄刻之《戏
鸿堂帖》中。

《黄庭经》以师古斋刻为第一，乃遂良所临也。《淳熙续
帖》亦有之。

《黄庭经》是褚本，予曾于沈纯甫“司马斋头见之，今归
问卿收藏。”

赵文敏跋定武《兰亭》《独孤东屏》二本，皆有真迹，或十
三跋，或十七跋，予皆见之。

谢万鲠《恨帖》真迹。在新安溪南吴氏。

王献之《述书状》，有褚遂良摹本，予见之。

欧阳率更令所书《千文》，杨补之家藏本。

信本有小楷《九歌》，予得宋拓，世无二本，为朱御医以
古砚易去。

义阳吴光禄丞澈如寄褚登善《千文》示予，予披览数
日，欧阳信本有《楚辞》诸帖，刻于长沙。

东林《岳麓寺碑》，皆宋以后重刻。《大照禅师碑》乃唐时
硬黄双钩。予最嗜李书，晚获睹此，遂摹勒上石，以公
同好，虽谓之唐拓可也。

昔颜平原《鹿脯帖》，宋时在李观察士衡家，今为辰玉
所藏。

《争坐位帖》，在永兴安师文家。安氏析居，分而为二，人
多见其前段，师文后乃并得之，相继入内府。今前段
为项德新所藏。

杜牧之《书张好好》诗，“深得六朝人风韵。”予所见颜、柳以后，若温飞卿与牧之，亦名家也。

陈仲醇既摹子瞻“《南华》《妙高》”二帖，他日复得《煎茶》《听
琴》诗各一篇，予亦得《三马图赞》，皆奇绝。

徐浩《道德经》上卷，在无锡华学士家，乍见似纸素，谛
观知为绢本。

张长史《宛陵帖》，有李建中、苏舜钦、易简三公题跋，韩
宗伯所藏，以为甲观。

杨凝式少师韭花帖。《宣和书谱》所载正书，今在嘉禾
项氏。

米元章行书《离骚》，宜兴吴民部所藏，近始装潢成帙，
真海内奇观。

唐碑《怀仁三藏圣教序》，行楷，新都吴周生不惜十五
城购之，非赏鉴家求一见不可得也。周生发愿刻石，
令晦迹千年，始复出见。

吾家有“《黄庭经》《乐毅论》《东方赞》《曹娥碑》”四种，宋拓加
十三行，《洛神赋》及米元章《弭盗疏》六帖，冠绝海内。